VZOR

**Zmluva č. OSV/000/2022**

o poskytnutí finančného príspevku na prevádzku sociálnej služby poskytovanej neverejným poskytovateľom v nízkoprahovej sociálnej službe pre deti a rodinu podľa § 75 a 77 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov

na rozpočtový rok 2022

(ďalej len ako „**zmluva**“)

medzi

**Hlavné mesto Slovenskej republiky Bratislava**

sídlo: Primaciálne námestie 1, 814 99 Bratislava

IČO: 00 603 481

DIČ: 2020372596

banka: Československá obchodná banka, a.s.

č. účtu v tvare IBAN: SK37 7500 0000 0000 2582 9413

zastúpenie: Mgr. Lenka Antalová Plavuchová, námestník primátora pre oblasť sociálnych vecí a nájomného bývania, v zmysle Podpisového poriadku účinného ku dňu podpisu tejto zmluvy

(ďalej len ako „**hlavné mesto**“)

a

........................................................

sídlo:

registrácia:

IČO:

DIČ:

banka:

č. účtu v tvare IBAN:

zastúpenie:

(ďalej len ako „**prijímateľ**“)

(hlavné mesto a prijímateľ ďalej spoločne lenako **„zmluvné strany**“ alebo samostatne aj ako „**zmluvná strana**“)

**Preambula**

Zmluvné strany sa dohodli na uzatvorení tejto zmluvy o poskytnutí finančného príspevku na prevádzku sociálnej služby (ďalej len ako „**finančný príspevok**“) v **nízkoprahovej sociálnej službe pre deti a rodinu** (ďalej len ako “**sociálna služba**”).Sociálna služba je poskytovaná neverejným poskytovateľom v zmysle ustanovenia § 28 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len ako „**zákon o sociálnych službách**“) a to v súlade s § 75 a 77 zákona o sociálnych službách a podľa § 51 zákona č. 40/1964 Zb. Občiansky zákonník v znení neskorších predpisov (ďalej len ako „**Občiansky zákonník**“) a v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov (ďalej len „**zákon o rozpočtových pravidlách**“) a v súlade so zákonom č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (ďalej len ako „**zákon o rozpočtových pravidlách územnej samosprávy**“).

**Článok I**

**Predmet zmluvy a účel poskytnutia finančného príspevku**

1. Predmetom tejto zmluvy je úprava zmluvných podmienok, práv a povinností zmluvných strán pri poskytnutí finančného príspevku na poskytovanie sociálnej služby pre fyzické osoby v nepriaznivej sociálnej situácii, ktoré sú ohrozené sociálnym vylúčením a/alebo majú obmedzenie schopnosti sa spoločensky začleniť a samostatne riešiť svoje problémy pre svoje životné návyky, spôsob života, závislosť od návykových látok alebo návykových škodlivých činností, podľa § 2 ods. 2 písm. b) počas dňa a podľa § 75 a 77 zákona o sociálnych službách na rozpočtový rok 2022 prijímateľovi zo strany hlavného mesta.
2. Účelom poskytnutia finančného príspevku podľa tejto zmluvy je zabezpečenie dostupnosti sociálnej služby pre prijímateľov sociálnej služby a to spolufinancovaním tejto sociálnej služby, ktorú prijímateľ neposkytuje s cieľom dosiahnuť zisk.

**Článok II**

**Podmienky poskytnutia finančného príspevku**

1. Finančný príspevok na rozpočtový rok 2022 sa hlavné mesto zaväzuje poskytnúť na základe riadne doručenej a úplnej písomnej žiadosti od prijímateľa, podľa § 75 ods.11 zákona o sociálnych službách..
2. Obsahom prílohy č. 1 – Žiadosť o finančný príspevok na prevádzku (ďalej len ako „**príloha č. 1**“) a prílohy č. 2 – Informácie o poskytovateľovi sociálnej služby NSSDR (ďalej len ako „**príloha č. 2**“) tejto zmluvy je, okrem výšky finančného príspevku, aj vyplnená žiadosť o poskytnutie finančného príspevku a komplexné informácie o poskytovateľovi sociálnej služby.
3. Hlavné mesto sa zaväzuje poskytnúť prijímateľovi finančný príspevok v celkovej výške............. (slovom .....) eur na podúčet/analytický účet prijímateľa uvedený v záhlaví tejto zmluvy a to účelovo viazaný pre poskytovanie sociálnej služby v súlade s prílohami č. 1 a č. 2 tejto zmluvy. Finančný príspevok sa poskytuje na zabezpečenie poskytovania sociálnej služby za obdobie od 01.01.2022 do 31.12.2022.
4. Finančný príspevok vyplatí hlavné mesto z rozpočtu hlavného mesta, formou bežného transferu bezhotovostným prevodom. Finančný príspevok hlavné mesto vyplatí do 30 pracovných dní od nadobudnutia účinnosti tejto zmluvy.
5. Prijímateľ prehlasuje, že ku dňu podpísania tejto zmluvy:
6. nemá evidované daňové nedoplatky u miestne príslušného správcu dane, nedoplatky na poistnom na verejné zdravotné poistenie, nedoplatky na poistnom na sociálne poistenie a nedoplatky na povinných príspevkoch na starobné a dôchodkové sporenie,
7. orgánom verejnej moci nebol podaný podnet na výmaz prijímateľa z registra sociálnych služieb pre ten druh sociálnej služby, ktorá je predmetom tejto zmluvy a/alebo
8. voči prijímateľovi nebol podaný podnet na kontrolu plnenia podmienok na zápis do registra poskytovateľov sociálnych služieb pre ten druh sociálnej služby, ktorá je predmetom tejto zmluvy a/alebo
9. sa voči prijímateľovi, ako povinnému, sa nevedie vedie exekučné, konkurzné alebo daňové exekučné konanie a/alebo
10. sa voči prijímateľovi nevedie trestné konanie pre skutok priamo a/alebo nepriamo súvisiaci s plnením tejto zmluvy a/alebo predmetom činnosti prijímateľa.

**Článok III**

**Práva a povinnosti zmluvných strán**

1. Prijímateľ sa zaväzuje poskytovať sociálnu službu v súlade so zákonom o sociálnych službách s prihliadnutím na individuálne potreby prijímateľa tejto sociálnej služby, poskytovať sociálnu službu na odbornej úrovni, spolupracovať s rodinou, obcou, rešpektovať osobné ciele prijímateľa sociálnej služby, jeho potreby, schopnosti a prihliadať na jeho zdravotný stav.
2. Prijímateľ sa zaväzuje poskytovať sociálnu službu ambulantnou formou.
3. Prijímateľ je oprávnený poskytnutý finančný príspevok použiť len na úhradu bežných výdavkov za poskytovanú sociálnu službu pre prijímateľov, ktorí spĺňajú podmienky na poskytovanie sociálnej služby v súlade so zákonom o sociálnych službách. V prípade, že prijímateľ sociálnej služby nespĺňa niektorú zákonom ustanovenú podmienku, prijímateľ neposkytne sociálnu službu prijímateľovi sociálnej služby.
4. Prijímateľ je povinný viesť evidenciu prijímateľov sociálnej služby.
5. Zmluvné strany sa dohodli, že finančný príspevok je možné poskytnúť len za predpokladu, že prijímateľ nefinancoval tie isté náklady spojené s poskytovaním sociálnej služby prostredníctvom iných zdrojov v dôsledku čoho, by dochádzalo k dvojitému financovaniu.
6. Prijímateľ je povinný do 10 pracovných dni písomne oznámiť hlavnému mestu všetky zmeny, ktoré by mali vplyv na nárok na poskytnutie finančného príspevku, alebo jeho výšku, a ktoré by mohli pri vymáhaní zadržaného alebo neoprávnene použitého finančného príspevku zhoršiť pozíciu hlavného mesta, ako veriteľa, alebo vymožiteľnosť jeho pohľadávky. Prijímateľ je povinný oznámiť hlavnému mestu skutočnosti, ktoré majú, alebo môžu mat’ za následok zánik prijímateľa, jeho transformáciu, zlúčenie alebo splynutie s iným subjektom, skončenie alebo prerušenie poskytovania sociálnej služby poskytovateľom sociálnej služby, zmenu štatutárneho orgánu prijímateľa, zmenu jeho adresy (sídla), zmenu jeho bankového spojenia, zmenu miesta poskytovania sociálnej služby, zmenu počtu prijímateľov.
7. Za hospodárne, efektívne, účelné a účinné použitie poskytnutého finančného príspevku zodpovedá jeho prijímateľ. Prijímateľ je zároveň povinný zabezpečiť riadne vedenie účtovníctva o skutočnostiach týkajúcich sa čerpania finančného príspevku v súlade so zákonom č. 431/2002 Z. z. o účtovníctve v znení neskorších predpisov (ďalej len „**zákon o účtovníctve**“).
8. Kontrolu hospodárenia s finančným príspevkom, efektívnosť, účelnosť a účinnosť jeho použitia, vrátane dodržiavania stanovených podmienok, za ktorých bol finančný príspevok poskytnutý a plnenia zmluvných povinností prijímateľa podľa tejto zmluvy, si vyhradzuje vykonávať hlavné mesto aj v súlade s osobitnými právnymi predpismi. Prijímateľ berie na vedomie, že na kontrolu použitia finančného príspevku, vymáhanie neoprávnene použitého finančného príspevku alebo zadržiavaného finančného príspevku sa vzťahuje režim upravený v osobitných právnych predpisoch napr. zákon o rozpočtových pravidlách. Kontrolná pôsobnosť iných orgánov týmto nie je dotknutá.
9. Prijímateľ je povinný poskytnúť súčinnosť pri kontrole podľa tejto zmluvy. V prípade, že prijímateľ neumožní kontrolu alebo neposkytne súčinnosť, hlavné mesto má právo odstúpiť od tejto zmluvy.
10. Prijímateľ berie na vedomie, že počas trvania jeho zákonnej povinnosť archivovať dokumentáciu súvisiacu s použitím finančného príspevku je povinný strpieť výkon kontroly zo strany oprávnených osôb.

**Článok IV**

**Ostatné ustanovenia zmluvy**

1. Prijímateľ berie na vedomie, že výnosy z finančného príspevku sú príjmom rozpočtu hlavného mesta. Výnosy z finančného príspevku, nevyčerpaný finančný príspevok a neoprávnene použitý finančný príspevok je prijímateľ povinný bezodkladne vrátiť hlavnému mestu.
2. Prijímateľ sa zaväzuje použiť finančný príspevok na zabezpečenie poskytovania sociálnej služby v súlade so zákonom o sociálnych službách v období do 31.12.2022.
3. Prijímateľ zodpovedá za hospodárenie s finančnými príspevkami a je povinný v zmysle § 19 zákona o rozpočtových pravidlách a v súlade so zákonom o rozpočtových pravidlách územnej samosprávy pri ich používaní zachovávať hospodárnosť, efektívnosť, účinnosť a účelnosť ich použitia.
4. Prijímateľ je povinný bezodkladne po vyžiadaní hlavnému mestu preukázať poskytovanie sociálnej služby podľa podmienok tejto zmluvy.
5. Prijímateľ sa zaväzuje najmä:
6. použiť finančný príspevok len na bežné výdavky súvisiace so zabezpečením poskytovania sociálnej služby s povinnosťou dodržať podmienky podľa tejto zmluvy a ustanovenia všeobecne záväzných právnych predpisov a finančný príspevok použiť účelne, účinne, efektívne a hospodárne. Finančný príspevok nie je možné použiť na kapitálové výdavky,
7. viesť finančný príspevok na bankovom účte, s vytvorením tzv. podúčtu v účtovníctve prijímateľa - analytický účet spojený s nákladmi hradenými z tohto príspevku a zabezpečiť riadne vedenie účtovníctva o skutočnostiach týkajúcich sa čerpania finančného príspevku v súlade so zákonom o účtovníctve,
8. každý účtovný doklad preukazujúci čerpanie bežných výdavkov označiť poznámkou „výdavok čerpaný z finančného príspevku hlavného mesta“ (toto znenie je možné uvádzať skratkou „VHM“),
9. použiť poskytnutý finančný príspevok v súlade s ustanoveniami zákona o rozpočtových pravidlách, zákona o rozpočtových pravidlách územnej samosprávy, ako aj zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ako **„zákon o verejnom obstarávaní“**),
10. výnosy z finančného príspevku, nevyčerpaný finančný príspevok alebo jeho časť a neoprávnene použitý finančný príspevok alebo jeho časť poukázať bezhotovostným prevodom, pod rovnakým variabilným symbolom a na účet hlavného mesta, z ktorého mu bol finančný príspevok poskytnutý nasledovne:
11. výnosy z finančného príspevku (rozdiel medzi úrokom, vzniknutým zo sumy finančného príspevku, po odpočítaní poplatkov za vedenie účtu) najneskôr v lehote do 15.01.2023,
12. nevyčerpaný finančný príspevok, alebo jeho časť najneskôr v lehote do 15.01.2023 ak sa nevyčerpaná suma týka finančného príspevku poskytnutého na obdobie poskytovania sociálnej od 01.01.2022 do 31.12.2022,
13. neoprávnene použitý finančný príspevok alebo jeho časť najneskôr v lehote do 15 kalendárnych dní odo dňa doručenia výzvy hlavného mesta na vrátenie neoprávnene použitého finančného príspevku.
14. Prijímateľ je povinný doručiť hlavnému mestu avízo o výške vráteného finančného príspevku s uvedením dôvodu jeho nepoužitia a uvedením registračného čísla zmluvy, a to v termíne do 15.01.2023.Prijímateľ je povinný vrátiť poskytnutý finančný príspevok v plnom rozsahu, ak finančný príspevok nebol použitý na účel, na ktorý bol poskytnutý alebo finančný príspevok bol použitý v rozpore s týmto účelom.
15. Prijímateľ sa zaväzuje predložiť hlavnému mestu záverečné vyúčtovanie finančného príspevku v termíne do 15.02.2023. Záverečné vyúčtovanie finančného príspevku obsahuje nasledujúce údaje a dokumenty:
16. číslo zmluvy,
17. výšku finančného príspevku,
18. výšku vráteného nepoužitého finančného príspevku,
19. výšku výnosov z poskytnutého finančného príspevku,
20. výšku odvedených výnosov z poskytnutého finančného príspevku,
21. fotokópie dokladov preukazujúcich použitie finančného príspevku (faktúry, príjmové a výdavkové pokladničné doklady, výpisy z účtu o bezhotovostných platbách a pod.). Pri uplatnení len alikvotnej časti finančného príspevku z príslušného dokladu je prijímateľ povinný uviesť skutočne čerpanú výšku hradenú z finančného príspevku,
22. výpisy z bankového účtu, na ktorý bol finančný príspevok poskytnutý,
23. kópie dokladov mzdovej evidencie (výplatné pásky, mzdové listy za jednotlivých zamestnancov, ktorých mzdy boli hradené z finančného príspevku), zaplatené odvody na verejné zdravotné poistenie, na sociálne poistenie, povinné príspevky na starobné dôchodkové sporenie je prijímateľ finančného príspevku povinný doložiť fotokópiou výkazu poistného (iba prvá strana výkazu). Pri uplatnení si len alikvotnej časti uviesť skutočne čerpanú výšku. Finančný príspevok nemôže byť použitý na úhradu mzdy za nevyčerpanú dovolenku,
24. každý účtovný doklad preukazujúci čerpanie bežných výdavkov musí byť označený poznámkou „výdavok čerpaný z finančného príspevku hlavného mesta“ (toto znenie je možné uvádzať skratkou „VHM“), inak nebude akceptovaný,
25. štatutárnym zástupcom podpísané a odtlačkom pečiatky prijímateľa opatrené čestné vyhlásenie, že finančný príspevok bol použitý v súlade so zákonom o sociálnych službách, v súlade s podmienkami tejto zmluvy a so všeobecne záväznými právnymi predpismi a že nebola porušená povinnosť zachovávať hospodárnosť, efektívnosť, účelnosť a účinnosť pri používaní finančného príspevku. V prípade vrátenia nevyčerpaného finančného príspevku aj čestné vyhlásenie o jeho vrátení na príslušný účet hlavného mesta,
26. rozpis jednotlivých výdavkov s komentárom k dôležitým informáciám, ktoré nevyplývajú z vyúčtovania. Sumy musia byť jasne špecifikované a musí byť jednoznačný výpočet,
27. evidenciu prijímateľov sociálnej služby, ktorým bola poskytovaná sociálna služba zabezpečovaná hlavným mestom a na ktorých bol poskytnutý finančný príspevok,
28. prípadnú ďalšiu podpornú dokumentáciu o realizácii aktivít a činností (napr. doklady o postupe v súlade so zákonom o verejnom obstarávaní a pod.).
29. Ak prijímateľ skončí poskytovanie sociálnej služby pred uplynutím lehoty na ktorú bol finančný príspevok poskytnutý a vyplatený, predloží záverečné vyúčtovanie ku dňu skončenia tejto činnosti a to v termíne do 30 dní po ukončení poskytovania sociálnej služby.
30. Záverečné vyúčtovanie predloží prijímateľ v 1 (slovom: jednom) originálnom vyhotovení vrátane príloh.
31. V prípade, ak záverečné vyúčtovanie má nedostatky, resp. iné nezrovnalosti je prijímateľ povinný tieto odstrániť v lehote stanovenej hlavným mestom.
32. Nevyčerpaný finančný príspevok sa, podľa § 8a ods. 7 zákona o rozpočtových pravidlách, nevracajú, ak jeho výška nepresiahne 5,- eur (slovom: päť).
33. Nedodržanie podmienok podľa tejto zmluvy sa považuje za porušenie finančnej disciplíny a podlieha sankciám podľa ustanovenia § 31 zákona o rozpočtových pravidlách.

**Článok V**

**Kontrola dodržiavania plnenia záväzkov prijímateľa z tejto zmluvy**

1. Na poskytnutie finančného príspevku sa vzťahujú príslušné ustanovenia zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len „**zákon o finančnej kontrole a audite**“).
2. Hlavné mesto je oprávnené v zmysle zákona o finančnej kontrole a audite kontrolovať účelnosť, účinnosť, hospodárnosť a efektívnosť použitia poskytnutých verejných financií a plnenia povinností prijímateľa podľa tejto zmluvy, kedykoľvek počas doby trvania zmluvy.
3. Prijímateľ je povinný na výzvu hlavného mesta predložiť doklady a údaje preukazujúce účinnosť, účelnosť, hospodárnosť a efektívnosť použitia poskytnutých verejných financií v lehote stanovenej vo výzve a poskytnúť súčinnosť hlavnému mestu pri výkone kontroly, pričom prijímateľ sa zaväzuje:
4. umožniť povereným zamestnancom hlavného mesta vykonať kontrolu, nahliadnuť do svojich účtovných dokladov, bankových výpisov a ďalších dokladov,
5. vytvoriť povereným zamestnancov vykonávajúcim kontrolu primerané podmienky na riadne a včasné vykonanie kontroly, poskytnúť im potrebnú súčinnosť a všetky vyžiadané informácie týkajúce sa poskytovanej sociálnej služby. Prijímateľ berie na vedomie, že počas trvania jeho zákonnej povinnosti archivovať dokumentáciu súvisiacu s poskytnutými príspevkami je povinný sa podrobiť výkonu kontroly zo strany oprávnených osôb.

**Článok VI**

**Platnosť zmluvy a spôsob ukončenia zmluvy**

1. Zmluvné strany uzatvárajú túto zmluvu na dobu určitú, odo dňa nadobudnutia účinnosti tejto zmluvy do 31.12.2022.
2. Táto zmluva zanikne pred uplynutím doby dohodnutej v článku VI ods. 1 tejto zmluvy:
3. na základe písomnej dohody zmluvných strán,
4. zánikom oprávnenia prijímateľa, ako poskytovateľa sociálnych služieb, na poskytovanie sociálnej podľa § 68 ods. 3 zákona o sociálnych službách, a to odo dňa nadobudnutia právoplatnosti rozhodnutia o výmaze z registra, alebo odo dňa výmazu z registra sociálnych služieb,
5. písomnou výpoveďou aj bez uvedenia dôvodu, pričom výpovedná lehota je jeden mesiac a začína plynúť dňom mesiaca nasledujúcim po mesiaci, kedy bola výpoveď doručená druhej zmluvnej strane,
6. odstúpením od zmluvy v prípade, ak ktorákoľvek zo zmluvných strán poruší podstatným spôsobom ustanovenia tejto zmluvy a v primeranej lehote určenej oprávnenou zmluvnou stranou na nápravu porušenia zmluvy, ktorá nesmie byť kratšia ako desať dní, takéto porušenie neodstráni, prípadne nenapraví.
7. Uplynutím výpovednej doby táto zmluva zaniká. Prijímateľ je povinný zúčtovať finančný príspevok poskytnutý do doby uplynutia výpovednej doby a vrátiť hlavnému mestu poskytnutý finančný príspevok použitý v rozpore s touto zmluvou najneskôr do 30 kalendárnych dni odo dňa uplynutia výpovednej doby.
8. Hlavné mesto je oprávnené odstúpiť od zmluvy aj v prípade, ak:
9. prijímateľ prestane spĺňať podmienky na poskytovanie sociálnych služieb v zmysle zákona o sociálnych službách,
10. účel poskytnutia finančného príspevku zanikne, alebo bol zmarený z dôvodov na strane prijímateľa,
11. prijímateľ nereaguje na výzvu hlavného mesta na predloženie evidencie, alebo ak hlavné mesto zistí nedostatky, resp. nezrovnalosti v predloženej evidencii prijímateľov ich neodstráni v lehote stanovenej hlavným mestom,
12. prijímateľ uviedol v žiadosti o poskytnutie finančného príspevku, alebo v iných dokumentoch úmyselne nepravdivé, alebo neúplné údaje a nejde len o formálne údaje, ktoré nemajú vplyv na nárok na finančný príspevok alebo jeho výšku,
13. právny nástupca prijímateľa nepreukáže vznik oprávnenia poskytovať sociálnu službu zápisom do registra a/alebo nepreukáže splnenie povinností prijímateľa podľa tejto zmluvy a/alebo existencie daňových nedoplatkov u miestne príslušného správcu dane, nedoplatkov na poistnom na verejné zdravotné poistenie, nedoplatkov na poistnom na sociálne poistenie a nedoplatkov na povinných príspevkoch na starobné dôchodkové sporenie,
14. sa ktorékoľvek z prehlásení prijímateľa podľa článku II bod 5 tejto zmluvy v čase ukáže ako nepravdivé v čase podpísania tejto zmluvy,
15. prijímateľ v lehote určenej hlavným mestom nie kratšej ako 30 (slovom: tridsať) kalendárnych dní, neodstráni nedostatky vo vyúčtovaniach týkajúcich sa všetkých doteraz uzatvorených zmlúv medzi hlavným mestom a prijímateľom,
16. prijímateľ v lehote určenej hlavným mestom nie kratšej ako 30 (slovom: tridsať) kalendárnych dní nesplní svoje povinnosti vyplývajúce prijímateľovi zo všetkých doteraz uzatvorených zmlúv medzi hlavným mestom a prijímateľom.
17. Odstúpenie od tejto zmluvy je účinné dňom doručenia písomného odstúpenia druhej zmluvnej strane, alebo dňom vrátenia nedoručenej zásielky odosielateľovi, alebo dňom odmietnutia prijatia zásielky adresátom.
18. Odstúpením od zmluvy zaniká táto zmluva a zároveň zanikajú všetky práva a povinnosti zmluvných strán okrem tých, ktoré podľa znenia tejto zmluvy majú trvať aj po zániku tejto zmluvy. Nárok na náhradu škody nie je odstúpením od tejto zmluvy dotknutý.
19. Zmluvné strany sa dohodli, že prijímateľ je povinný najneskôr v lehote 30 dní odo dňa doručenia písomného odstúpenia vrátiť hlavnému celý finančný príspevok.
20. Rovnako je prijímateľ povinný vrátiť hlavnému celý finančný príspevok, ak v lehote podľa článku IV bod 7 nepredloží hlavnému mestu záverečné vyúčtovanie finančného príspevku a/alebo neodstráni v lehote určenej hlavným mestom nie kratšej ako 30 (slovom: tridsať) kalendárnych dní, neodstráni nedostatky v záverečnom vyúčtovaní finančného príspevku.
21. Vypovedaním tejto zmluvy, alebo odstúpením od tejto zmluvy niektorou zo zmluvných strán nezanikajú nároky hlavného mesta vyplývajúce z porušenia finančnej disciplíny prijímateľom, v súlade so zákonom o rozpočtových pravidlách.

**Článok VII**

**Záverečné ustanovenia**

1. Zmluvné strany sú povinné vzájomne sa bezodkladne informovať o všetkých rozhodujúcich skutočnostiach, ktoré by mohli ovplyvniť plnenie tejto zmluvy.
2. Táto zmluva nadobúda platnosť dňom jej podpisu oprávnenými zástupcami zmluvných strán a účinnosť dňom nasledujúcim po dni jej zverejnenia v registri v zmysle § 47a ods. 1 zák. č. 40/1964 Zb. Občianskeho zákonníka v znení neskorších predpisov v spojení s § 5a ods. 6 zák. č. 211/2000 Z. z. zákona o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
3. Práva a povinnosti z tejto zmluvy nemôže prijímateľ previesť na inú osobu bez predchádzajúceho písomného súhlasu hlavného mesta.
4. Právny nástupca prijímateľa, ktorý je poskytovateľom sociálnej služby je povinný bezodkladne preukázať hlavnému mestu vznik tohto právneho nástupníctva a vznik oprávnenia poskytovať sociálnu službu zápisom do registra. V prípade preukázania splnenia uvedených podmienok zo strany právneho nástupcu podľa prvej vety a neexistencie daňových nedoplatkov u miestne príslušného správcu dane, nedoplatkov na poistnom na verejné zdravotné poistenie, nedoplatkov na poistnom na sociálne poistenie a nedoplatkov na povinných príspevkoch na starobné dôchodkové sporenie, môžu zmluvné strany pokračovať v nerušenom výkone práv a povinností z tejto zmluvy. Ak však právny nástupca nesplní resp. riadne nepreukáže splnenie týchto podmienok, hlavné mesto je oprávnené od tejto zmluvy odstúpiť v súlade s článkom VI tejto zmluvy.
5. Zmluva je vyhotovená v 4 (slovom: štyroch) vyhotoveniach, z ktorých každé má charakter originálu. Hlavné mesto obdrží 3 (slovom: tri) vyhotovenia a prijímateľ 1 (slovom: jedno) vyhotovenie.
6. Obsah tejto zmluvy možno meniť, alebo dopĺňať len na základe vzájomnej dohody zmluvných strán formou očíslovaných písomných dodatkov, podpísaných oprávnenými zástupcami zmluvných strán, ktoré budú neoddeliteľnou súčasťou tejto zmluvy.
7. Ak sa niektoré z ustanovení tejto zmluvy stane neplatným, alebo neúčinným, táto okolnosť nespôsobuje neplatnosť, alebo neúčinnosť ostatných ustanovení zmluvy.
8. Ak počas trvania tejto zmluvy dôjde k akejkoľvek zmene v identifikačných údajoch zmluvných strán uvedených v záhlaví tejto zmluvy, každá zo zmluvných strán je povinná oznámiť takúto zmenu druhej strane, a to bezodkladne po tom, ako k takej zmene dôjde.
9. Práva a povinnosti touto zmluvou osobitne neupravené sa riadia príslušnými ustanoveniami Občianskeho zákonníka a ostatnými všeobecne záväznými právnymi predpismi platnými na území Slovenskej republiky.
10. Neoddeliteľnú súčasť tejto zmluvy tvorí príloha č. 1 a príloha č. 2.
11. Zmluvné strany zároveň vyhlasujú, že si text zmluvy riadne prečítali, jeho obsahu porozumeli a sú si vedomé všetkých právnych následkov vyplývajúcich z tejto zmluvy.
12. Zmluvné strany ďalej vyhlasujú, že zmluvu uzatvárajú na základe ich slobodnej, vážnej, určitej a zrozumiteľnej vôle. Zmluva nebola uzatvorená pod nátlakom, v tiesni, ani za nápadne nevýhodných podmienok a na znak súhlasu s jej obsahom ju vlastnoručne podpisujú.

V Bratislave, dňa

........................................................................

prijímateľ

meno a priezvisko

funkcia

V Bratislave, dňa

........................................................................

hlavné mesto

Mgr. Lenka Antalová Plavuchová

námestník primátora pre oblasť sociálnych vecí a nájomného bývania